《洞霄宫》
宋代·成无玷

我欲观太华，一笑凌险阻。灭迹恨未果，衰容遽如许。

东南岂不佳，泉石閟灵府。未访潜山源，且寻天目乳。

一峰拔地起，离立谁敢侮。千岩绝附丽，万壑失媚妩。

有如人中杰，羞与绛灌伍。翠箬藏丹砂，石洞飞白鼠。

游人倦登陟，异境何由睹。振衣临绝顶，云外听天语。

仙人傥予迎，从此遂轻举。

作者简介：宋湖州武康人，字士悫。徽宗崇宁五年进士。为江山令，以李纲荐，授删定官。高宗绍兴初，金人围急，吕颐浩荐守永州，兼鄂岳安抚使，修筑城垒，教阅士伍。后晨起巡城，霜滑坠足而卒。